Shavkat Mirziyoyev Vladimir Putin bilan Moskvadagi muzeyni tomosha qildi

Shavkat Mirziyoyev va Vladimir Putin kunning ikkinchi yarmida A.Pushkin nomidagi tasviriy san'at muzeyiga tashrif buyurdi. Bu haqda O‘zA xabar berdi.
Bu yerda mamlakatimizning I.Savitskiy nomidagi davlat san'at muzeyi eksponatlari ko‘rgazmasi ochilish marosimi bo‘ldi. 
«Sahrodagi Luvr» nomini olgan I.Savitskiy nomidagi davlat san'at muzeyi o‘zining bebaho durdona eksponatlari bilan dunyo san'at ixlosmandlari e'tiborini qozongan. Muzeyda grafika, haykaltaroshlik, tasviriy va amaliy san'at namunalari, turli arxeologik topilmalar, etnografiya buyumlari, qadimiy suratlar, tarixiy hujjatlar singari yuz mingga yaqin nodir eksponat joy olgan. 
Shunday buyuk merosni yig‘ib qoldirgan olim 2002 yilda «Buyuk xizmatlari uchun» ordeni bilan taqdirlangan. 
O‘lkaning boy tarixiy va madaniy yodgorliklari haqidagi ma'lumotlarni o‘zida mujassam etgan mazkur san'at muzeyida qoraqalpoq elining milliy bezaklari, xalq amaliy san'ati namunalari, kashtachilik buyumlari, milliy liboslari sayyohlarning e'tiborini tortmoqda. 
A.Pushkin nomidagi tasviriy san'at muzeyida namoyish etilayotgan noyob eksponatlar tomoshabinlarda katta qiziqish uyg‘otmoqda.